google/wiki40b huggingface dataset:
Ryke Geerd Hamer

Metamedisin

På 2000-tallet begynte en gruppe Hamer-tilhengere å kalle sin praksis for metamedisin. Man brukte da teoriene til Hamer om psykologiske sjokk som utløsning for sykdommer, og innlemmet diverse andre alternative behandlingsmetoder for å løse opp i disse traumene, herunder tankefeltterapi og nevrolingvistisk programmering. De fleste av disse er organisert i forbundet International META-Medicine Association som sertifiserer behandlere og avholder årlige internasjonale konferanser om metamedisin. Metamedisinerne har mer og mer fjernet Hamers navn fra sin markedsføring.
I 2007 ble en lang rekke amerikanske skuespillere forledet til å tro at de skulle støtte en stiftelse med formål om å bekjempe brystkreft, mens det i realiteten var et PR-stunt iscenesatt av metamedisinere gjennom deres eget initiativ Heal Breast Cancer Foundation.
Kornelius

Liv og virke

Cornelius ble valgt til pave enten den 6. eller 13. mars 251, midt under keiser Decius' forfølgelse av de kristne. Hans utnevnelse ble bestridt av Novatianus, som holdt fast på sin oppfatning at ikke en gang biskoper kunne gi absolusjon for graverende synder som mord, ekteskapsbrudd eller apostasi, men at disse delikter skulle fastholdes til dommen på den ytterste dag. Cornelius anså tvert imot at biskoper kunne gi absolusjon fra slike alvorlige synder. 
Med støtte fra Cyprianus vant Cornelius' linje, og han ble valgt til pave. Novatianus flyktet fra Roma, men hans tilhengere dannet en sekt som den øvrige kristenhet avviste som kjetteri (novatianerne).
I de skrifter der Cyprianus støtter Cornelius fremkommer at den romerske kirke på denne tiden hadde 155 prester og støttet 1500 enker og fattige.
Etter et to år langt pontifikat, under keiser Trebonianus Gallus' regjering, ble Cornelius landsforvist til Centuricellae (Civita Vecchia), der han døde i juni 253.
En del av Cornelius' relikvier ble ført til Tyskland i middelalderen; hans hode sies å finnes i Kornelimünsterklosteret i Aachen. I Rhinlandet æres han som elskendes skyttshelgen, og var der en av de Vier Marschälle Gottes. Cornelius er også vernehelgen for jordbrukere og buskap. 
Cornelius lot oppta relikvier etter Paulus og Peter fra katakombene.
Nils Holbek

Nils Holbek (født 24. desember 1883 på Møll i Holum i Vest-Agder, død i 1969) var en norsk redaktør, gårdbruker og politiker. Han var stortingsrepresentant (1. representant) 1937–45 for Venstre fra Vest-Agder fylke og satt som medlem i Vei- og jernbanekomiteen.
Albedo

Endring av albedo i polare strøk

Endringene av albedo er den viktigste grunnen til at IPCC predikerer at  polare temperaturene på den nordlige halvkule vil stige opp til dobbelt så mye som i resten av verden, en prosess kjent som polar forsterkning. I september 2007 var det arktiske området med  sjøis nådd omtrent halvparten av det gjennomsnittlige sommerminimumarealet som var målt mellom 1979 og 2000. På dette tidspunktet var sjøisen trukket seg så langt tilbake  at Nordvestpassasjen var seilbar for skip, noe som aldri før er nedtegnet å ha skjedd i historien. Det rekordstore tapet av sjøis i 2007 og 2008 kan imidlertid være forbigående. Forskningslederen Mark Serreze (1960–) ved det amerikanske National Snow and Ice Data Center antar at 2030 vil være et «rimelig estimat» for når områder med Arktisk sommeris kan være helt fri for is. Den polare forsterkningen av global oppvarming er ikke forutsatt å skje på den sørlige halvkule. Den antarktiske isen nådde sin største utstrekning som er målt siden begynnelsen av observasjoner i 1979, men økningen av isen i sør er overskredet av reduksjonen i nord. Trenden for global havis når utbredelsen på både den nordlige og sørlige halvkule summeres, er en tydelig nedgang.
Walckenaeria alticeps

Utbredelse

I Norge er den funnet i Finnmark. Den er utbredt i Europa.

Utseende

Walckenaeria alticeps er en liten edderkopp i underkant av 3 millimeter lang. Kroppen er todelt i en bakkropp (abdomen) og en forkropp (prosoma eller cephalothorax). Avstanden fra det fremste øyet til hodets fremkant er forholdsvis stor, mye mer enn to ganger øyets diameter. Forkroppen er bredt oval, litt flat og forholdsvis liten. Forkroppen er mørk, brunlig og noe skinnende (blank). Beina er lyse, nærmest gule. Bakkroppen hos hunnen er matt grå, stor og kuleformet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Ken Williams

Liv og yrke

Ken Williams ble ferdig på skolen ett år for tidlig og begynte å studere fysikk da han var 16år. Han gjorde det dårlig som student, og brukte «for mye» av tiden med kjæresten fra skolen, Roberta. Han og Roberta giftet seg 4. november 1972, da han var 18 år og 5 dager, og han forlot studiene og lærte seg programmering for raskere å få seg en jobb og forsørge familien. Som student hadde han hatt tilgang til skolens mainframe-datamaskin, og han fullførte et ni måneders kurs ved Control Data Institute i Los Angeles som best i klassen.
Fra 1973 til 1979 tok han alle slags programmeringsjobber, og i en ny bransje med få programmerere fikk han jobbe med mange store selskaper som for eksempel Warner Brothers og McDonnell Douglas. Parets mål var likevel å komme seg bort fra byen å kunne leve et stille liv med familien i en hytte i Yosemite. Paret fikk to sønner i denne perioden: D. J. i 1973 og Chris i 1979.
Roberta, som spilte tidlige tekst-baserte spill på parets Apple II overbeviste sin mann om at han kunne lage noe bedre enn datidens spill. De to lagde Mystery House basert på Robertas manus inspirert av Agatha Christies bok Ti små negerunger. Spillet solgte de via postordre på 5 1/4"-disketter, og det ble en suksess med, den gang, fenomenale 10000 eksemplarer solgt. Suksessen gjorde at Ken og Roberta fikk kjøpt et hus i skogkanten, men ikke lenge etter flyttet On-line systems ut av huset og fikk kontorer i Oakhurst. Selskapet fikk navnet Sierra On-Line, og logoen var omrisset av fjellet Half Dome i Yosemite nasjonalpark.
Roberta skrev manus til mange nye spill, blant annet King's Quest, mens Ken var daglig leder og styreformann i det som vokste fra en liten familiebedrift til det som i 1984 var verdens 12-største softwareselskap med et salg på 12,5 mill $. På topp i 1996 hadde Sierra ca 1000 ansatte.
I 1996 ble Sierra kjøpt av CUC International. Ken og Roberta ønsket egentlig å fortsette med spillutvikling på sin måte bare med nye eiere, men i 1997 forlot Ken Sierra og pensjonerte seg.

Pensjonstilværelse

Ken pensjonerte seg i en alder av 44, og kjedet seg, så 2001 startet han talkspot.com. Han bruker ellers tiden på golf, fikling med datamaskiner og reising, og særlig reising med båt. Han har skrevet tre bøker om det å kjøre lange turer med motorbåt, en med tittelen "The Great Siberian Sushi Run". Ken og Roberta har et hus i Seattle, et i Cabo i Mexico og en båtplass i Frankrike nær Monaco.
Painting the Clouds with Sunshine

«Painting the Clouds with Sunshine» er en amerikansk populærmusikksang med melodi av Joe Burke og tekst av Al Dubin. Den ble publisert i 1929. Sangen ble fremført av Nick Lucas i musikalfilmen Gold Diggers of Broadway, også i 1929.

Norsk versjon

Einar Rose har skrevet en norsk tekst. Den norske tittelen er «Et streif av solskinn». Carsten Carlsens danseorkester med refrengsang av Sven-Olof Sandberg har spilt inn sangen. Den ble utgitt på 78-platen Odeon A 180 310 D-4316.
Akroterion

Akroterion (flertall akroterier) eller akroterfigur er et skulpturelt, dekorativt element i antikkens arkitektur og nyklassisismen.
Akroterier ble plassert på gavlfeltets krone eller hjørner og/eller gesimser. Hovedmotivet var ofte en palmett, som kunne være flankert av figurer eller volutter.
Ordet er etymologisk avledet fra det greske ordet ἀκρωτήριον som betyr «høybrekk», «topp», «høyeste punkt». Det ble latinisert av romerne som acroterium.
The Blueprint Dives

The Blueprint Dives er et album utgitt i 2005 av Extol. Albumet ble nominert til Spellemannprisen under kategorien beste norske metalplate.
Oljesand

Oljesand, også kalt tjæresand, oljeimpregnert sand, naturlig asfalt eller bituminøse bergarter, er en blanding av sand eller leire, vann, og spesielt tung råolje. Det må ikke forveksles med oljeskifer, som er innkapslet i bergarter.

Utbredelse

Oljesand ble tatt i bruk som råvare i det gamle Mesopotamia og blant kanadiske First Nations. I nyere tid ble den første gang utvunnet nær byen Pechelbronn, der dampseparasjon ble tatt i bruk 1742. 
Det er kjente oljesandforekomster i mer enn sytti land. Tre firedeler av den totale reserven finnes i to land: Canada og Venezuela. Begge disse to landene har oljesandreserver i samme størrelsesorden som verdens totale reserve av konvensjonell råolje. 
Med økte oljepriser som gjør utvinning og oppgradering til brukbare oljeprodukter lønnsom, er det først siden 2006 at oljesand har blitt regnet med til verdens oljereserver. Oljesand kan representere opptil 2/3 av verdens totale petroleumsressurs, med minst 1,7 billioner fat (270 km³) i det kanadiske Athabasca Oil Sands og estimerte 513 milliarder fat ekstra tungolje i Venezuelas Orinocobelte, sammenlignet med 1,75 billioner fat (278 km³) konvensjonell olje totalt i verden. 
I 2007 overtok Statoil (Daværende StatoilHydro) et 1.110 km² område i Athabasca-regionen i Alberta, Canada. Et anlegg for prøveproduksjon av 10 000 fat produsert ekstra tungolje per dag ble planlagt å starte i slutten av 2009, med en opptrapping til  200.000 fat per dag i 2020.
Thea Jensen (friidrettsutøver)

2013

Jensen ble dansk U16-mester i kulestøt og diskos i 2013, og hun fikk sølv i slegge. I Världsungdomsspelen 2013 fikk hun sølv i kulestøt i J14-klassen, bak Ida Stenbäck.

2014

Hun ble dansk U16-mester i kulestøt (3 kg) innendørs i 2014, og vant kulestøt og diskos i J15-klassen i World Indoor Throwing 2014 i Väaxjö i Sverige. Hun vant kulestøt og diskos i det danske U16-mesterskapet utendørs, og fikk sølv i sleggekast.

2015

I mars 2015 ble hun dansk U18-mester i kulestøt innendørs. Utendørs ble hun dansk U18-mester i kulestøt, diskos, vektkast og sleggekast, og hun deltok i Ungdoms-VM i friidrett, der hun ble slått ut i kvalifiseringen i kulestøt. Hun vant kulestøt i J16-klassen under Världsungdomsspelen 2015. I det danske mesterskapet i friidrett kom hun på sjetteplass i diskos og kulestøt.

2016

I det danske U18-mesterskapet innendørs vant hun kulestøt (3 kg), med et støt på 15,42 meter. Hun vant kulestøt og diskos under Världsungdomsspelen 2016, i J17-klassen, og hun deltok i U18-EM i friidrett 2016, der hun kom på sjuendeplass i kulestøt. Hun ble også tatt ut til å delta i Nordisk juniormesterskap i friidrett 2017, der hun kom på sjetteplass i kulestøt. 
Hun deltok i dansk mesterskap i friidrett 2016, og kom der på fjerdeplass i kulestøt, femteplass i diskos og åttendeplass i sleggekast, og hun vant kulestøt, diskos og sleggekast i det danske U18-mesterskapet i friidrett, samt fikk sølv i vektkast.

2017

I det danske mesterskapet innendørs i 2017 kom Jensen på sjetteplass i kulestøt, og hun vant det danske U20-mesterskapet innendørs. 
Utendørs deltok hun i Nordisk juniormesterskap i friidrett 2017, og kom der på tredjeplass i diskos og fjerdeplass i kulestøt. I det danske mesterskapet i U20-klassen vant hun kulestøt, diskos, vektkast og sleggekast.

2018

Hun deltok i Nordisk mesterskap i friidrett innendørs 2018, og kom der på sjetteplass i kulestøt. Den 17. februar vant hun kulestøt under det danske mesterskapet innendørs, og vant med det sin første seniortittel. Hun vant også kulestøt i det danske U20-mesterskapet innendørs. 
Hun vant kulestøt i J19-klassen under Världsungdomsspelen 2018, og kom på fjerdeplass i diskos. I U20-VM i friidrett 2018 ble hun slått ut i kvalifiseringen i kulestøt, der hun støtet 13,46 meter, som var 22. beste resultat. I Nordisk juniormesterskap i friidrett 2018 vant hun kulestøt, og kom på sjetteplass i diskos.
Balneario Argentino

Geografi

Byen ligger sør i Canelones i Costa de Oro, ved bredden av Río de la Plata.
Kirklandet

Kirklandet (ofte skrevet Kirkelandet) er ett av fire «land» som omkranser havna i Kristiansund kommune i Møre og Romsdal. Gomalandet og Kirklandet utgjør sammen en øy på ca. 5,94 km². De to landene er klart atskilte i kristiansundernes «mentale kart» over byen. Det høyeste punktet på Kirkelandet er Varden 78 moh.
I tillegg til byens sentrum finnes her Kirkelandet kirke, Festiviteten (Kristiansunds operahus), Varden, Klubba, Vågen og turområdet Kringsjå med Kristiansund krematorium og gravlund. 
Kaibakken er hovedgaten på Kirklandet og i Kristiansund by.
Det er anløp for Hurtigruten og turistskip, samt sundbåtkai på Piren og hurtigbåtanløp til Trondheim.  
Kirklandet er forbundet med Innlandet med Sørsundbrua, og er landfast med Gomalandet. Kirklandet ble tidlig i byens historie hovedøya i byen. Her bodde flest mennesker, og her var det naturlig å bygge byens første kirke. Landet må derfor ha hatt et annet navn før den første Kirkelandet kirke ble bygd.
Stavemåten Kirklandet er i samsvar med den lokale uttale, men skrives oftest Kirkelandet.
Grand Gulf kjernekraftverk

Grand Gulf kjernekraftverk er et kjernekraftverk som produserer elektrisk kraft ved Port Gibson i Claiborne County, i sørvestre Mississippi i USA. Kjernekraftverkets ene reaktor ble godkjent for igangsetting i hnhv 1985, men arbeidet med den startet i 1972. Installert maksimal effekt er 1 266 MW, (bruttoeffekt 1 333 MW); og årsproduksjonen i 2007 var på om lag 9,36 TWh elektrisk kraft
Anlegget eies av Entergy Corporation. Det har én reaktor som er i operativ drift. Etter dagens konsesjoner skal reaktorens produksjon opphøre i 2022. Kjøletårnet er 158 m høyt.
1. divisjon bandy for herrer 2016/17

1. divisjon bandy for herrer 2016/17 var det nest øverste nivået i norsk bandy sesongen 2016/17. Divisjonen besto av åtte lag som spilte dobbel serie. Seriespillet startet 12. november 2016 og varte til 15. februar 2017.
Opp- og nedrykk ble relativt komplisert. I utgangspunktet skulle ett lag direkte opp og ett lag direkte ned. Videre skulle lag nummer to på tabellen spille kvalifisering om plass i neste års øverste divisjon mot det nest dårligst plasserte laget i eliteserien, og på tilsvarende måte skulle lag nummer sju på tabellen spille mot lag nummer to i 2. divisjon om plass i neste års 1. divisjon.
Divisjonsvinner Stabæk 2 har ikke anledning til å gå opp til Eliteserien. Dermed rykket Konnerud opp, for øvrig for første gang i klubbens historie. Øvrevoll Hosle fikk spille kvalifisering mot Ullevål, men tapte og ble værende 1. divisjon.
Siden det kun er to andrelag som til enhver tid har anledning til å spille i 1. divisjon, måtte divisjonsvinner Stabæk 2 og Ready 2, spille kvalifiseringsserie mot Ullern 2 og Ullevål 2 fra divisjonen under om å få bli værende i 1. divisjon.
Itezhi-Tezhi-demningen

Itezhi-Tezhi-demningen er en demning i Zambia, og demmer opp Kafue-elva, en bielv til Zambesi. Byggingen av demningen ble satt i gang i 1974, og fyllingen av reservoaret startet i 1976. Et vannkraftverk med en planlagt kapasitet på 120 MW, fordelt på to generatorer skal stå ferdig i 2013.
Innsjøen som demmes opp tjener regulerings- og flomformål, og for innsjøfiske. Men ved å demme opp elva har både fiskebestand, dyreliv og planteliv nedenfor demningen stagnert. Innsjøen som demmes har en vannmengde på 6 km³. Demningen er 65 meter høy og 1 800 meter lang. Andre betydelige demninger i Zambesi er Cahora Bassa-demningen og Kariba-demningen., mens den andre viktige demningen på Kafue-elva er Kafue-demningen, som ligger 230 km unna (450 km langs elva).
VM i turn 1930

Det 9. verdensmesterskapet i turn ble arrangert i perioden 12. til 14. juli 1930, i Luxembourg i Luxembourg.
Dette var første gang en by arrangerte VM for andre gang. Frittstående ble arrangert som prøvegren for første gang i dette VM.
Myoxomorpha

Utseende

Stort sett middelsstore, brun- eller gråaktige trebukker, forholdsvis tettbygde med kraftige bein. Antennene er omtrent så lange som kroppen. Pronotum er nærmest tønneformet med en pigg litt bakenfor midten av siden.

Levevis

Larvene lever i død ved.

Utbredelse

Slekten er utbredt i Sør- og Mellom-Amerika.
Xiao Zixian

Xiao Zixian (forenklet kinesisk: 萧子显; tradisjonell kinesisk: 蕭子顯; pinyin: Xiāo Zǐ Xiǎn, født 489, død 537), stilnavn: Jingyang (景陽), formelt vicomte Jiao av Ningdu (寧都驕子), var en historiker og forfatter, best kjent for Qi-boken.

Familie

Xiao Zixians bestefar var Xiao Daocheng (keiser Gao av det sørlige Qi), og hans var keiser Gaos annen sønn, Xiao Ni - prins av Yuzhang.
Bangweuluskjoldet

Bangweuluskjoldet, eller Bengewulu-blokken, er et mer enn to milliarder år gammelt kraton (grunnfjellsskjold) med et om lag halvparten så gammelt kratonbelte rundt. Det er lokalisert i det sørlige Afrika, hovedsakelig i dagens sørøstre Kongo, Zambia og Malawi. Det er fra eldre proterozoikum, og dermed like gammelt som mange av de støre kratonene i Sørlige Afrika og Sør-Amerika som ble dannet for 1,0–2,5 milliarder år siden.
Alderen er usikker, men beltet omkring kratonkjernen ble dannet ved en kollisjonspreget hendelse for 1,3–1,0 milliard år siden, fra tiden da superkontinentet Rodinia ble dannet. Hendelsen var preget av platebue-magnetisme. Grunnfjellsskjoldet er på drøyt 150 000 km², men er omgitt av foldebelter (Kibara, Irumide) som ble dannet i forbindelse med den generelle tektoniske hendelseskjeden som omgir hele Kalahariskjoldet og som forbindes med dannelsen av Rodinia.
De østlige marginene av Bangweuluskjoldet og dets Irumidebelte, er preget av platebue-skorpe fra midtre proterozoikum. I nyere (neo-) proterozoikum for mindre enn én milliard år siden brakk Rodinia opp og dannet riftsoner som etter hvert utviklet seg til små havområder. I påfølgende kollisjonshendelser for anslagsvis 750 millioner år siden, og 575–505 millioner år siden (Gondwana-kollisjonen), skapte fjellkjedefoldinger som støter mot Kongo-Saldania-beltet i vest og Mosambikbeltet i øst. Den sistnevnte kollisjonen mellom Vest-Gondwana og Øst-Gondwana som skapte superkontinentet Gondwana, løp langs den senere Vest-Pokot-sprekken i øst.
Lier Idrettslag

Lier Idrettslag (stiftet i 1931 som Lierskogen Ski- og Ballklubb) er et idrettslag fra Lier utenfor Drammen.

Historikk

Idrettslaget ble opprinnelig stiftet som Lierskogen Ski- og Ballklubb i 1931, med Ole M. Evensen som første formann. I 1955 slo klubben seg sammen med Tranby Idrettsforening, og fikk dagens navn, Lier Idrettslag. Nåværende leder i idrettslaget er Morten Brenden.
Paombong

Paombong (Bayan ng Paombong) er en kommune i Filippinene. Kommunen ligger på øya Luzon, og tilhører provinsen Bulacan. Folkemengden var på 53 294 innbyggere i 2015.
Paombong er inndelt i 14 barangayer.
Mitsuaki Kojima

Karriere

Mitsuaki Kojima startet sin profesjonelle karriere i Fujitsu i 1991. Han har også spilt for Sanfrecce Hiroshima og Avispa Fukuoka.
Antoine Gillet

Junior

Han deltok ved junior-EM i friidrett 2007 i Hengelo i Nederland. Her deltok han på 4 x 400 meter stafett, sammen Arnaud Froidmont, Arnaud Ghislain og Joris Haeck. De vant sin semifinale på tiden 3.07,94, og endte på fjerdeplass i finalen med tiden 3.09,53. Storbritannia vant denne øvelsen.

Senior

I 2009 deltok han på det belgiske laget som vant gull på 4 x 400 meter stafett under EM i friidrett for lag 2009 (first league) i Bergen. De andre på laget var Arnaud Ghislain, Vincent Vanryckeghem og Nils Duerinck. Dette bidro til at Belgia kom på femteplass i first league, og de beholdt plassen sin i denne ligaen. Samme år deltok han ved Sommeruniversiaden 2009 i Beograd, der han greide en fjerdeplass på 400 meter. 
I juli 2009 deltok han ved U23-EM i friidrett i Kaunas i Litauen. Individuelt deltok han på 400 meter, og etter andreplass i sitt innledende heat, bak Nigel Levine, deretter tredjeplass i semifinalen, løp han inn på ny personlig rekord med 46,13 i finalen. Dette holdt til fjerdeplass, og Yannick Fonsat vant gullet. Også på 4 x 400 meter stafett ble det fjerdeplass, denne gang løp han sammen Arnaud Ghislain, Joris Haeck og Arnaud Destatte.
2010-sesongen bragte ham to nye internasjonale medaljer. I mars deltok han ved VM i friidrett innendørs i Doha i Qatar, her fikk det belgiske laget sølv på 4 x 400 meter stafett. De andre på laget var Cédric Van Branteghem, Kevin Borlée og Jonathan Borlée. De løp på 3.06,94, som var ny belgisk rekord. USA vant gull i denne øvelsen. I juli var det EM i friidrett i Barcelona. Belgia vant her bronse på 4 x 400 meter stafett. Gillet deltok i semifinalen, men løp ikke i finalen. 
Ved EM i friidrett innendørs 2011 i Paris ble det bronse på det belgiske stafettlaget, bak Frankrike og Storbritannia. Denne gang bestod laget av Jonathan Borlée, Antoine Gillet, Nils Duerinckog og Kevin Borlée.
Edith Maryon

Liv

Edith Maryon var nummer to av seks barn. Hennes foreldre var John Maryon Simeon og Louisa Church, og hun vokste opp i London. Hun gikk senere på kostskole i Genève i Sveits. På 1890-tallet studerte hun skulpturkunst ved Central School of Design i London, og fra 1896 studerte hun ved Royal College of Arts. 
Maryon møtte Rudolf Steiner i 1912/13 og etter sommeren 1914 flyttet hun til Dornach. Hun samarbeidet med Steiner om det første Goetheanum, og om skulpturen Menneskehetens representant. Hun var leder for seksjonen for skjønne kunster ved Goetheanum. Maryon døde av tuberkulose.
Uavhengighetsordenen (Tunisia)

Uavhengighetsordenen  (arabisk: Wisam al-Istiqlal) er en tunisisk orden. Den ble innstiftet 6. september 1956 av beyen av Tunis, Muhammad VIII al-Amin, etter at Tunisia samme år hadde vunnet selvstendighet. Ordenen tildeles for både sivile og militære fortjenester og kan også tildeles utlendinger. Uavhengighetsordenen ble i 1959 reorganisert etter Tunisias overgang til republikk i 1957. Tunisias president er ordenens stormester. Uavhengighetsordenen er landets fornemste orden.

Insignier

Ordenstegnet for består av en titagget rød stjerne belagt på en stjerne av gull. Midtmedaljongen bar opprinnelig navnet til beyen, deretter innskriften «uavhengighet». I dag er midtmedaljongen i gull og har Tunisias riksvåpen som motiv. Medaljongen er omgitt av en strålekrans og en rød bord med innskriften «uavhengighet». Ordensstjernen er identisk med ordenstegnet, men er større. Ordenskjedet består av ledd bestående av medaljonger med Tunisias riksvåpen, sammenbundet av kornaks og olivenkvister. Det nedre leddet består av en halvmåne og stjerne, motivet i Tunisias flagg. Ordensbåndet er rødt og hvitt.

Tildeling

Uavhengighetsordenen tildeles etter innstilling fra et ordensråd bestående av presidenten, statsministeren, utenriksministeren, innenriksministeren og justisministeren. Det er satt begrensninger på tildelinger innen de fire øverste gradene. Antallet storbånd er satt til maksimalt 100, storoffiser til 200, kommandør 1000 og offiser 4000. Antallet riddere er ubegrenset. Tildeling til utlendinger kommer i omfattes ikke av begrensningene. Etter reorganiseringen av ordenen i 1959 kan storbånd bare innehas av presidenten og tildeles andre lands statsoverhoder.
Ordenstildeling kunngjøres tre ganger i året: 26. ramadan, 20. mars og 1. juni.

Norske innehavere

Kong Olav var innehaver av Uavhengighetsordenen.
Solheim skole (Bergen)

Solheim skole var en kommunal skole, bygget i Årstad herred i 1884. Det ble en av de største skolene i området. Skolen ble nedlagt i 1969.

Historie

Rundt 1900-tallet opplevde Årstad stor innflytting, og skolene i området fikk problemer med å gi undervisning til den stadig økende elevmassen. I 1924 hadde skolen hele 42 klasser. Dette ble håndtert ved hjelp av mye personale og av undervisning helt frem til halv syv om kvelden.
Opprinnelig var bygningen et påbygget Krutthus. Skolen ble i mange år derfor kalt for "Krutthuset".
I 1963 fikk skolen store skader etter en brannpåsettelse. Skadene blir utbedret og skolen holdt åpent i enda noen år frem til våren 1969. Da ble den nedlagt og elevene overført til Kronstad skole, Fridalen skole og Ny Krohnborg skole.
Fram til 2013 var «Krutthustomten» i bruk som parkeringsplass - mellom Edvard Griegs vei, Fjøsangerveien og Bjørnsons gate.
Bergen Byarkiv oppbevarer arkivet etter Solheim skole.